# **Podcast: Henrik H. Lund: ’Fra uduelighed til ukuelighed’**

Note: Dette er en transskribering af podcasten. Hver gang der er en underliggende lyd, så indsættes en beskrivelse af lyden i [ ].

[Lyd: IBOS-jingle]

Henrik: Never give up. IBOS.

Studievært: IBOS har et nyblindeforløb, hvor mennesker der har mistet sit syn lærer helt almindelige daglige aktiviteter, for eksempel at lave mad, hælde kaffe op, bruge sin mobil, spise med kniv og gaffel og tage offentlig transport. Kort sagt, alt det vi har brug for, for at leve et så selvstændigt liv som muligt. En af kursisterne er Henrik H. Lund.

Henrik: Jeg har gået her af to omgange. Første gang fire måneder og sidste gang tre måneder. Det gavner din situation. Du lærer værktøjerne. Man går herfra og siger: ’Hold kæft, du er heldig’. Man er heldig, at man er så godt hjulpet. Du lærer, hvordan du skal holde på en tomat og holde nallerne indad, når du skærer i den, hvis du vil nøjes med at skære i tomaten. [Henrik og studievært griner]. Du lærer alt muligt i din hverdag, som hjælper dig.

Studievært: Henrik H. Lund blev født den 8. september 1936 på Frederiksberg. Han har arbejdet som skuespiller, tekstforfatter og som reklamemand. Jeg har aftalt med Henrik, at vi mødes ved fugleburet ved IBOS’ reception. Det er en skøn sommerdag, så vi sætter os ud i haven og får en god snak om Henriks nyblindeforløb og om livet.

Henrik: Jeg hedder Henrik H. Lund. Jeg er søn af ’Elefantens vuggevises’ forfatter, Harald H. Lund, så jeg er arveligt belastet af det der rimeri. Jeg har haft en meget blandet karriere. Jeg har været sergent i det tunge luftvand, jeg har gået på kunsthåndværkerskole som reklametegner, og så har jeg haft karriere som kreativ direktør i nogle reklamebureauer, og så startede jeg mit eget reklamebureau, som jeg havde i 24 år. Så jeg var et tekstmenneske og tegner. Jeg kom langsomt ind i underholdningsbranchen. Og jeg begyndte at skrive mine første pladetekster. Den første pladetekst, jeg skrev, var til Freddy Fræk. Det var en fuldstændig magisk oplevelse, da jeg stod med den der sorte skive med min tekst på første gang. Og så fulgte Lise Reinau, den herlige sangerinde med store udenlandske hits, som jeg fik lov til at gendigte. Og så gik det slag i slag, og så blev jeg meget brugt til oversættelse af pladetekster. Både pop og jazz. Jeg har lavet omkring 300. Og så gik det slag i slag med revytekster. Per Pallesen kom ind i billedet med Hjørring Revyen. Parallelt med det havde jeg eget reklamebureau og var meget brugt toastmaster ude i byen. Jamen, så langt om længe er jeg blevet gammel og stærkt svagsynet.

Studievært: Som knap 69-årig fik Henrik øjensygdommen AMD.

Henrik: Min far havde AMD og blev meget hærget af det. Og på det tidspunkt, for mange år siden, var man ikke lige så opmærksom på det. Der var ingenting at gøre. Det var der faktisk heller ikke i begyndelsen, da jeg havde sygdommen. Det startede i en alder af knap 69 år. Det begyndte med de her bølgelinjer. Jeg elsker at se tennis. Jeg er lidt af en sportsidiot. Linjerne begyndte at bukke sig på banen. Så tænkte jeg: ’De må da have haft en ordentlig brandert på, dem der har kridtet banen op’. [Henrik griner]. Men det viste sig, at være den våde AMD. Og senere den tørre. Det højre øje er opgivet, og det venstre får indsprøjtninger. Det blev langsomt og ubønhørligt en meget stor belastning. Det går jo ud over ens psykiske velbefindende, fordi man bliver forvirret, og man bliver lidt ensom. Det er svært at fortælle folk præcis, hvordan det er. Fordi det er så diffust i starten. Men til sidst er det ligesom at se ud af en matteret badeværelsesrude. Men så kom jeg heldigvis i kløerne på IBOS. Det var et mirakel for mig. Jeg var blevet blevet pylret og lidt selvmedlidende, og så kom jeg herud. Og så skal jeg love for, at jeg fik et wakeup call, fordi så så jeg pludselig hvilke skæbner, der møder deres blindhed eller svagsyn med oprejst pande.

For det første var jeg en aldrende mand, da jeg fik det. Og for det andet er jeg jo aldrig blevet totalt blind. Og for det tredje gav det mig en ekstra dimension i mit liv. Det er en af de største omvæltninger i positiv retning, jeg har oplevet. Det lyder tosset, men det er ikke udelukkende negativt at blive så svagsynet, at man kommer til IBOS. Fordi menneskerne herude er fantastiske, og det er uden undtagelse. Det er et fantastisk hus. Omsorg. Kyndighed. Jeg har lavet noget, der hedder ’IBOS – fra uduelighed til ukuelighed’. Fra uduelighed til ukuelighed kræver jo en personlig indsats, uanset om man bander eller ej. Jeg siger ’fandeme nej. Jeg vil ikke resignere. Jeg vil ikke have en taxa hjem herfra, selvom jeg godt kunne få det på firmaets regning. Jeg vil ud i busserne, og jeg vil klare mig selv, så længe jeg overhovedet kan’. Kæmp imod. Gå til den. Vis trods. Det pylrede selvmedlidende er vejen direkte til depression.

Hvis man spørger mig, om jeg ville have undværet at blive svagsynet, så ville jeg selvfølgelig sige ’ja’. Men der er en flig af mig, der siger: ’Så havde jeg jo aldrig mødt IBOS ­– Hæren af medkursister og de enestående mennesker, der vimser rundt på gangene’. Det er et fællesskab herude. Vi forstår hinandens handicap og hinandens problemer. Vi knuser, vi griner, og vi driller. Og jeg har aldrig set nogen medarbejdere komme lidt tvær på arbejde. Ude i samfundet møder du ustandseligt mennesker, der skal have et andet job. I et supermarked for nylig, der spurgte jeg tre mennesker i en kæmpe butikskæde, om de havde noget dessert. De tre mennesker brugte fem kvarter uden at finde desserthylden. Jeg havde blindeskilt på. Jeg spurgte den første: ’Ved du hvor desserthylden er?’. Hun sagde bare ’nej’ og gik forbi mig. Så skal man have et andet job. Jeg har også haft en oplevelse på Holbæk station. Jeg kunne ikke se skiltene med togtider oppe i luften. Så kommer der en ung mand forbi, og så siger jeg: ’Kan du hjælpe mig. Kan du sige mig, hvornår toget til København går? Jeg kan nemlig ikke se’. Han svarer ’Hvad med at blive hjemme bessefar’. Jeg satte mig ned og grinede. ’Det kan ikke passe’.

[Lyd: IBOS-jingle]

Henrik: Min kone og jeg er en generation af arkivering. Tre persillehakkere, det kan man altså godt få brug for. [Henrik og studievært griner]. Vi går meget sjældent ned i kælderen for det ligner en opmagasinering. En container. Du kan ikke komme ind. Så kigger vi på en papkasse, hvor der står ’køkkengrej’. Hjælp! Bare der dog ville komme en marskandiser, for vi har så mange skægge ting. Jeg har jo breve fra Knut Hamsun til min far. Den store norske digter, som desværre var uhelbredeligt elsker af Hitler. Men han var den mest geniale forfatter. Han skrev til min far, da han udgav sin digtsamling som 21-årig. Det brev har jeg. Jeg har breve fra alle de store danske forfattere. Det siger mig noget, for jeg kan huske, de kom i mit barndomshjem. Men de siger ikke mine børn og børnebørn noget. [Henrik synger] ’Kørte ud på lossepladsen’. [Henrik griner]. Nu kan jeg sgu’ ikke se det. Jeg kan ikke rydde op. Og så må man resignere. Du kan ikke sortere i en mørk kælder, hvis du kun har 10-15 procent af synet.

Studievært: Hos IBOS fik Henrik hjælp og inspiration til at fortsætte med de ting, han elsker – nemlig at skrive, tegne og lave musik.

Henrik: På grund af IBOS, så går jeg i gang med at udgive mine sange. Og jeg får den fikse idé, at jeg selv vil illustrere dem. Jeg fik grej anskaffet, og hvis jeg så sad med næsen helt nede på brættet og så ned i en lup, så kunne jeg se stregerne. Så jeg lavede 52 illustrationer til min visebog. Jeg ved ikke, hvor gode de er, for jeg kan jo ikke se dem. [Henrik og studievært griner].Men jeg fik meget ros for dem. Og det var en sejr. I dag har jeg planer om at lave 3 x 4 meter billeder. For jeg maler også meget og har så mange tossede idéer. Det skal op i plakatstørrelse, hvis det skal lykkes. Men jeg opgiver ikke nogen af tingene. På en eller anden mærkelig måde er det jo også sindet, der også graduere dine handicaps. Hvis du sætter dig ned og triller tommelfingre, så går det stærkt. Hvis du protesterer imod det, så tager du faktisk kampen op på lige fod med dit handicap i mange tilfælde. Sådan er jeg. Jeg er dødhamrende stædig. Heldigvis.

Studievært: Henrik skriver som sagt sange. Henrik har udgivet to cd’er, og der er en tredje på vej til efteråret. Han har blandt andet lavet en sang, der er inspireret af synshandicap. Den hedder ’Oh, du dumme stær’. Den skal du høre her til sidst. Så før jeg siger farvel, introducerer Henrik H. Lund.

[Baggrundslyd: Fuglekvidder]

Henrik: Jeg kalder det ’Stæren’. Denne grønne er jo ikke sjov. Den grå er relativt harmløs i vores pragtfulde nye tider. Den symboliserer, at noget sætter sig i ens øje, og man må gerne bede den om at skrubbe af. Jeg har selvfølgelig forvekslet den med fuglen. Jeg synes selv, den er god. Det er en god indspilning.

[Lyd: Sangens melodi går i gang. Klaver spiller.]

Henrik:

Nu er sommeren nær

Hvor du dumme stær

Hvorfor har du sat dig i mit øje

Er du faret vild?

Stære hører til

I en birkekrone i det høje

I en birkekrone i det høje

Åh, du dumme stær

Lad mit øje være

Jeg har tømret dig en stærekasse

Ly for regn og storm

Lykken er enorm

Jeg skal grave dig en ormebasse

Jeg skal grave dig en ormebasse

Åh, du lille kræ

På mit birketræ

Hænger jeg en gratis sommerbolig

Knastfrit plankegulv

Tag og boret hul

Østvendt havudsigt med morgensol i

Østvendt havudsigt med morgensol i

Bag den trygge væg

Klækkes dine æg

Høgen med sin glubske høgehunger

Den opgiver snart dit hus

Nøjes med en mus

Frem for fem små lækre stæreunger

Frem for fem små lækre stæreunger

Her på grædende knæ’r

Beder jeg dig, åh stær

Let nu røven og flyv fra øjets linse

Er du med på den

Så tror jeg min ven

At jeg ret kan se igen til pinse

At jeg ret kan se igen til pinse

[Lyd: IBOS-jingle]